18 Fa Jesu a ne a bolelela balatedi ba gagwe gore ba tla bogisiwa, gape o ne a re: “[Batho] ba tla lo isa kwa dikgotlatshekelong tsa mafelo a lo leng mo go one, e bile ba tla lo kgwathisa mo disinagogeng tsa bone. Ee, lo tla gogelwa fa pele ga balaodi le dikgosi ka ntlha ya me, gore e nne bosupi mo go bone le mo ditšhabeng.” (Mathaio 10:17, 18) Re tlhoka go nna pelokgale fa re tshwanelwa ke go ema fa pele ga moatlhodi kana mmusi ka ntlha ya ditatofatso tsa maaka. Le fa go ntse jalo, fa re dirisa dinako tse di ntseng jalo ka bopelokgale go neela batho bao bosupi, re a bo re dirisa maemo ao a a thata go nna le tshono ya go dira sengwe se se botlhokwa. Tota re ka re, re a bo re itsise ba ba re atlholang mafoko ano a ga Jehofa a a kwadilweng mo Pesalemeng ya bobedi: “Jaanong, lona dikgosi, dirisang temogo; itetleng go siamisiwa, lona baatlhodi ba lefatshe. Direlang Jehofa ka poifo.” (Pesalema 2:10, 11) Gantsi fa Basupi ba ga Jehofa ba pegwa ditatofatso tsa maaka kwa kgotlatshekelong, baatlhodi ba tshegetsa molao wa kgololesego ya kobamelo, mme re itumelela seo. Le fa go ntse jalo, baatlhodi bangwe ba ile ba itetla go tlhotlhelediwa ke baganetsi. Dikwalo di raya ba ba ntseng jalo di re: “Itetleng go siamisiwa.”